Undulater kan hekke året rundt, men har en topp rundt juni–september i nord og august–januar i sør. Hekkingen skjer i tiden etter regnperiodene, da plantene vokser mest. Undulaten er hullruger og legger eggene i hulrom i trær, særlig eukalyptustrær, med minimalt med redemateriale. Ofte ruger flere par i samme tre. De legger 4–6 egg som ruges i cirka 18 dager. Ungene blir i redet i cirka 30 dager. Foreldrene har gjerne flere kull om året, nøye tilpasset modningstiden for gresset.